Bætt þjónusta við lungnasjúklinga og fólk með sykursýki með nýjum og betri hjálpartækjum Tekinn verður í notkun búnaður fyrir sykursjúka sem er nýr hér á landi . Um er að ræða nema sem fylgjast sífellt með blóðsykri í gegnum húð notenda en þessi tækni breiðist ört úr í heiminum , er notendavæn , hagkvæm og ýtir undir heilsulæsi notenda . Hingað til hefur smæð markaðarins hér á landi komið í veg fyrir innflutning á þessum búnaði en nú hefur Sjúkratryggingum Íslands tekist að ráða á því bót . Búnaðurinn mun standa til boða þeim sem eru með insúlínháða sykursýki ( sykursýki I ) eða meðgöngusykursýki . Samhliða verður reglugerð um kostnaðarhlutdeild í búnaði fyrir sykursjúka breytt þannig að sömu reglur gildi fyrir alla , ólíkt því sem verið hefur . Þar er um að ræða strimla og hnífa sem þeir nota sem ekki geta nýtt sér fyrrnefnda blóðsykurnema eða eru með sykursýki II . Léttum súrefnissíum verður fjölgað umtalsvert á næsta ári en slíkar síur geta verið mikilvæg forsenda fyrir virkni fólks með lungnasjúkdóma og þátttöku í daglegu lífi . Nú eiga um 120 einstaklingar kost á þessum búnaði en áætlað er að tryggja framboð á léttum súrefnissíum fyrir allt að 250 manns . Nánari upplýsingar má finna hér .